Lakshmi

Lakshmi er en  hinduisk gudinne for rikdom, lykke, velstand og fruktbarhet.
Hun er beskytter for byen Kolhapur i delstaten  Maharashtra.
Lakshmi er en av de høyeste gudinnene, og tiltales ofte som mata (mor).
Lakshmi og Vishnu rir ned fra himmelen på en ørn ved navn Garuda, eller en slange ved navn Shesha, for å opprettholde den kosmiske orden.
Hun er datteren til Bhrigu.
Lakshmi sies å ha blitt inkarnert i hustruene til de forskjellige avataraene til Vishnu. Hun var for eksempel Sita, kona til kong Rama, og Rukmini, kona til Krishna.


== Hvordan er Lakshmi avbildet ==
Lakshmi framstilles ofte sittende på en lotusblomst, kledd i fine klær og dyrebare juveler. Hun har et vennlig ansikt, og er i sin fulle ungdom, men med et moderlig utseende. Lakshmi har gyllen ansiktsfarge og fire hender. Disse representerer de fire  menneskelige levemåtene: dharma eller rettferdig skjebne, karma eller begjær og kjærlighet, artha eller rikdom, og moksha frigjøring fra gjenfødelsens rundgang.
Kaskader av gylne mynter har blitt sett strømmende ut fra hendene hennes, og de som ønsker  rikdom søker hennes hjelp. Hun er alltid kledd i en gullbrodert rød sari. Det røde  symboliserer aktivitet og det gylne symboliserer velstand. 


== Hjelp ==
Lakshmis hjelp kommer bare  til de som har rene hus, ikke har onde tanker, er hjelpsomme, fredelige og jobber hardt. Hun holder seg borte fra  steder som er urene og hvor folk er dovne og/eller voldelige .
Lotusen har sine røtter i gjørme, men blomstrer over vann. Den springer ut av dens skitne gjørme, som menneskene gjør på jord, men blir en vakker blomst som ”svever” rundt i renhet og åndelighet, som det gudene etter  hinduisk tro gjør. Lakshmi kunne bare bli nådd av de som har kontroll, og som kan benytte seg av hennes ressurser, som Vishnu.
Flere av Lakshmis navn  forbindes med lotusblomsten: 

Padmapriya: en som liker lotus.
Padmamaladhara devi: en som har en krans av lotus.
Padmamukhim: en som er vakker som en lotus.
Padmakshi: en som har øyne vakre som lotus.
Padmahastam: en som holder en lotus.
Padmasundari: en som er vakker som en lotus.


== Lakshmis opprinnelse ==
En av historiene om Lakshmi er knyttet til hennes fødsel.
Det hele begynte med at en klok, men hissig mann ved navn Durvasa en gang ga til  Indra, kongen over alle guder, en blomsterkrans som aldri ville visne. Indra ga  denne kransen til sin elefant Airvata, som trampet den i stykker. Den kloke Durvasa så at elefanten trampet i stykker kransen og temperamentsfull som han var, forbannet han Indra for å ikke ha respektert ham. Forbannelsen til Indra gikk ut på at alle guder skulle miste kreftene sine fordi kreftene hadde gjort dem så stolte og forfengelige. Pga denne forbannelsen kastet demonene gudene ut av himmelriket.
Gudene søkte hjelp hos skaperen, Brahma, som ba dem om å kjerne sjøen av melk for å oppnå udødelighet igjen. Gudene dro da til Vishnu for å spørre om hans hjelp. Vishnu gjorde seg om til avataren Kurma som er en skilpadde, og brukte fjellet Manthara Parvata  som kjernestang, med   slangenes konge, Vasuki,  som kjerningsrep. Gudene samarbeidet om å kjerne melken.
Blant alle de guddommelige gavene som dukket opp av sjøen var månen og gudinna Lakshmi. Da gudene så Lakshmi, ble de  alle forelsket i hennes skjønnhet.
Shiva gjorde krav på Lakshmi som sin kone. Men hennes hånd ble  gitt til Vishnu, som Lakshmi selv foretrakk. Lakshmi blir siden inkarnert som hustru  til  Vishnus ulike avatarer, hver gang Vishnu blir legemliggjort. Pga. dette kalles Lakshmi også Havets Datter, og fordi månen også ble skapt i sjøen under kjerningen, blir månen kalt hennes bror.


== Lakshmi og Divali ==
Lakshmi knyttes til feiringen av Divali som blir ansett som hennes fødselsdag. Divali som feires i god tid før  vinteren kommer  kalles lysets fest. De  som tenner et lys utenfor sitt hjem på denne dagen, får Lakshmis velsignelse.
Hun knyttes også til divali fordi Vishnu skal ha reddet henne  fra  fengselet til kong Bali på denne dagen.


== Litteratur ==
Venkatadhvari (1904). Sri Lakshmi Sahasram. Chowkhamba Sanskrit Depot, Benares.  (in Sanskrit only)
Dilip Kododwala, Divali fra Google Books, ISBN 978-0237528584
Kinsley, David (1988). Hindu Goddesses: Visions of the Divine Feminine in the Hindu Religious Tradition (engelsk). University of California Press. ISBN 978-0-520-90883-3. 
Lakshmi Puja and Thousand Names (ISBN 1-887472-84-3) by Swami Satyananda Saraswati